**Obuka za advokate i pravnike „Zaštita ravnopravnosti osoba sa invaliditetom u postupcima lišenja poslovne sposobnosti“**

**24-25. novembar 2016. godine, Kuća ljudskih prava i demokratije**

Komitet pravnika za ljudska prava YUCOM i Inicijativa za prava osoba sa mentalnim invaliditetom MDRI-S pozivaju advokate na **dvodnevnu obuku** „Zaštita ravnopravnosti osoba sa invaliditetom u postupcima lišenja poslovne sposobnosti“. Obuka će biti realizovana **24-25. novembra 2016. godine** u prostorijama Kuće ljudskih prava i demokratije (Kneza Miloša br. 4, Beograd).

Cilj obuke je jačanje kapaciteta advokata za zastupanje osoba sa invaliditetom u postupcima ograničavanja poslovne sposobnosti kako bi se obezbedila efikasna pravna zaštita u postupcima pred sudom. Iako su međunarodni standardi ljudskih prava po pitanju poslovne sposobnosti jasni, a to je da osobe sa invaliditetom imaju pravo na poslovnu sposobnost na jednakoj osnovi sa drugima, prema podacima iz 2014. godine, preko 17.000 odraslih i starijih osoba u Srbiji je bilo pod starateljstvom. Analiza sudske prakse pokazala je da je potpuno lišenje poslovne sposobnosti najzastupljenije, kao i da samo postojanje invaliditeta (u najvećem broju slučajeva intelektualna ili psihosocijalna teškoća) predstavlja osnovu za lišenje poslovne sposobnosti.

Teme obuke su međunarodni standardi, domaći pravni okvir i problemi u njegovoj primeni, kao i iznošenje iskustava u dosadašnjem radu advokata YUCOM i predstavnika MDRI-S na osnovu konkretnih primera iz prakse zastupanja. Predavači i učesnici će imati priliku da razmene iskustva i praktične primere koji se odnose na postupanje različitih sudova i unapređivanje zastupanja interesa osoba sa mentalnim invaliditetom.

Molim Vas da **prijavu za učešće na obuci** pošaljete na email adrese mdri.serbia@gmail.com i office@yucom.org.rs. U prijavi navedite ime i prezime, profesiju i anagažovanje u oblasti kojom se bavi obuka, i kontakt podatke (email adresa, broj telefona).

Organizatori će pokriti troškove puta i smeštaja za ograničen broj učesnika van Beograda, kao i ostale troškove obuke (osveženje, ručak, radni materijal). U prilogu ćete pronaći detaljan program rada obuke.

S poštovanjem,

Dragana Ćirić Milovanović Milan Antonijević

Izvršna direktorka MDRI-S Direktor YUCOM